吳慷仁笑袁澧林人未到外賣先到 Angela尷尬肥咗︰對大髀好恐怖
香港家庭溫情電影《但願人長久》,由新晉導演祝紫嫣自編自導自演,台灣演員吳慷仁、袁澧林(Angela)、謝咏欣、許恩怡及朱栢康等主演。電影今日(9日)舉行首映禮,監製李駿碩與祝紫嫣攜同吳慷仁與「六位女兒」亮相,吳慷仁難得與六位飾演女兒的演員重聚,在首映上笑言非常嘈吵,一眾演員自煞科至今仍然感情要好,氣氛依舊熱鬧。
吳慷仁與戲中飾演年長版「子缺」的袁澧林,於首映上接受傳媒訪問,吳慷仁談到熱鬧嘈吵的聲浪時笑言不介意:「佢哋開心就好,難得可以返埋一齊,好耐冇見過!周琳(戲中飾演太太)都好耐冇見,睇到佢瘦好多、變得非常靚!」
提到拍攝的深刻回憶,吳慷仁則分享指:「我都記得第一次喺監獄,我睇到佢嘅表演真係好想喊出嚟,但係我唔得!」並形容當時袁澧林的表情:「我睇到佢眼睛紅紅哋,我真係心諗『妳唔好喊出嚟呀!』我也會哭出來,所以我跟她工作嫌場次太少,想要好好跟她拍一部戲(普通話)。」
袁澧林最有印象的拍攝回憶,則是吳慷仁為角色斷食減重:「我記得拍嗰時慷仁冇食嘢一段時間,呢套戲有排戲嘅環節,香港戲比較少見、我自己經驗都唔係好多,我哋完咗會一齊食大餐同埋打麻將。咁慷仁就負責打、唔食嘢。」吳慷仁隨即笑指:「佢負責食、都會打,但主要負責食。」
吳慷仁更大爆Angela私下飲食習慣:「佢犀利嘅地方係佢去到邊,嘢食會先到。人未到嘢食先到!」袁澧林則怕醜表示:「我成日都較定時間嗌定嘢食先,有一次個外賣早到過我,就好尷尬!」談起飲食,袁澧林亦自爆:「其實我去台灣幾個月肥咗好多!唔可以再肥落去喇!我肥咗七磅,我已經戒咗一個月甜嘅嘢飲,因為都緊接住工作,本身對大髀真係好恐怖!真係好驚!」但袁澧林今日現身首映時,身型依然修長苗條,絲毫沒有走樣!
至於未來合作機會,吳慷仁笑言不想與袁澧林飾演情侶:「唔需要做情侶啦,我做哥哥就好喇!都有啲歲數差距。」袁澧林識做大讚:「唔係呀,你仲係好靚仔!」然而被吳慷仁當眾「拒絕」演情侶,袁澧林亦笑言沒有心碎:「冇!睇下角色囉!」
本週日將會舉行「第42屆香港電影金像獎」,憑《但願人長久》入圍「最佳男配角」的吳慷仁繼續表示沒有信心得獎:「冇!志在參加!好高興、好興奮!希望可以見到好多鍾意嘅導演,好想同佢哋Selfie!例如謝君豪大哥!我見到他一定跟他好好打招呼,還有其他演員,因為我都唔知有幾多人嚟,但係睇到一定識。」至於近日台灣經歷強烈地震,吳慷仁亦感謝香港人對台灣的關心:「台灣現在慢慢在恢復當中,謝謝大家對台灣的關心跟資助。今年是多事之春,希望不會有人再受到傷害,希望災難不要繼續降臨,讓我們喘口氣,好好的生活,回歸平靜。」